Il-Ġimgħa, il-Kunsill Ġenerali, wara dibattitu approva l-Programm Elettorali tal-partit għall-ħames snin li ġejjin. Id-dokument huwa wieħed interessanti, mimli b'ideat u li jirnexxilu jitkellem ċar fuq numru ta' punti. Iħares 'il quddiem u, fl-istess ħin, jindika b'mod qawwi li huma l-valuri demokratiċi nsara li jiggwidawna fil-ħajja politika tagħna. Aħna fil-ħajja għas-servizz tal-bniedem, mhux biex ikollna l-poter f'idejna, imma sabiex nibdlu għall-iktar sewwa s-soċjetà tagħna. Il-ġustizzja soċjali għalhekk hija għalina determinanti sabiex nieħdu ħsieb nipproteġu lil kull min jgħix f'dawn il-gżejjer. Hemm ċar li l-partit ser jibqa' jħares u jwettaq il-ġustizzja soċjali. Kif jgħid tajjeb id-dokument: "Dan ifisser li l-Istat jipprovdilek l-aqwa servizz fil-qasam tal-edukazzjoni u s-saħħa. U jibqa' jipprovdihomlok b'xejn. Dan ifisser ukoll li nagħtu wens lill-aktar vulnerabbli, fosthom it-tfal, in-nisa f'diffikultà, il-persuni f'riskju ta' faqar u esklużjoni, in-nies li tilfu l-impieg u l-anzjani." Dan huwa l-pedament tagħna. Din hija l-boxxla soċjali li użajna tul din il-leġislatura u, jekk il-poplu hekk jiddeċiedi, jibqgħu. Il-valuri tagħna huma r-raġuni tas-suċċess politiku. Il-partit ġie vvutat fil-Gvern għax mexa b'mod li jħares kontinwament lejn il-ġustizzja u l-ħniena. Il-manifest fih mija u ħamsa u għoxrin proposta. Qed jitressqu 'l quddiem biex il-pajjiż ikun jaf x'direzzjoni ser nieħdu. Mhux biss dik ġenerali ta' prinċipju, imma dik ta' punti partikolari. L-esperjenza politika li ġabru diversi minna qegħdin inqegħduha lura għas-servizz tal-pajjiż. Għax meta titbaskat tifhem ferm iktar dak li hemm bżonn li jkompli jsir u kif dan isir tajjeb. Il-proposti li hemm elenkati jimmeritaw attenzjoni. Dan għax saru wara numru ta' diskussjonijiet, però xorta mhumiex diktat. Il-Partit Nazzjonalista qatt ma adura ideat dittatorjali. Kien u għadu l-partit tad-demokrazija. Demokrazija li hi bażata fuq il-valuri nsara u għalhekk ferm aqwa minn dik sempliċement liberali. Huwa dokument politiku li aħna nagħtuh importanza kbira u wara nimplimentawh fi proċess ta' djalogu kemm jista' jkun miftuħ fejn l-interessi diretti u sħaħ tas-setturi tal-poplu jiġu meħuda inkonsiderazzjoni. Fil-ħames snin li għaddew implimentajna ħafna. Kellix x-xorti li nara diversi jsiru, sija minn sħabi kif ukoll direttament minni. Proprju għax sar dan kollu li nistgħu nerġgħu ngħaddu għal fażi oħra ta' bini. Il-poplu jaf li, jekk huwa jrid, nistgħu nkomplu: l-ewwel, għax għandna pedamenti sodi ta' valuri; u t-tieni, għax hemm bennejja tajba u onesti. Għax huwa minnu li l-onestà, flimkien mal-umiltà, huma l-kwalitajiet determinanti li fi ħdan il-Partit Nazzjonalsita ma jonqsux. Il-partit tagħna baqa', u minn dan id-dokument huwa ċar daqs il-kristall li ser jesiġi b'determinazzjoni li noħolqu iktar postijiet tax-xogħol. Iċ-ċavetta tas-soċjetà tagħna hija dik li nassiguraw li jkun hemm l-impjiegi u li l-ħaddiema jkollhom paga li tirrispetta d-dinjità u l-bżonnijiet tal-familji tagħhom. Nagħrfu li hemm żgur bżonn ta' aktar xogħol, ma hemmx dubju, u dmirna huwa li nibqgħu nibnu l-qafas ekonomiku biex jiggarantixxi li dan isir. Biss, il-poplu jaf li m'aħniex il-partit tal-ftit li nżommu tajjeb ċerti faxex tas-soċjetà u ninsew 'l-oħrajn u wisq anqas dak li jrid ineħħi lil min għandu biex japprofitta ruħu ħaddieħor. Konna u għanda l-partit li jrid jara lil kulħadd tajjeb u għalhekk hemm kwantità ta' inizjattivi mhux fl-arja, imma konkreti, li fuqhom ser inżidu l-kwalità tax-xogħol. Il-Partit Nazzjonalista, tul dawn is-snin, żamm ruħu attent. Iħares 'il-quddiem b'viżjoni imma b'realiżmu. Mhux b'ħolm, kliem sabiħ li ma jwassal għal imkien, imma b'passi konkreti u sodi. Proprju għalhekk li l-ekonomija kibret ferm, it-teknoloġija qabżet il-fruntieri tagħna biex niggarantixxu l-futur. Irnexxielna ngħarfu s-sinjali taż-żminijiet u, fl-istess ħin, inkunu għaqlin fl-għażliet ta' dak li jista' jiġi mwettaq. Is-suċċess tagħna huwa iktar dak tal-poplu. Għalhekk aħna determinati li nibqgħu noffru s-servizz tagħna sabiex il-pajjiż ikompli jimxi 'l quddiem u ma jissugrax imur lura. Is-serjetà tal-manifest approvat huwa prova diretta ta' dan kollu.
Is-serjetà l-pedament sod tagħna